Základná škola Prievaly               METODICKÝ LIST

Téma : Mäso,  ryby, vajcia a strukoviny spojená s prípravou zdravých pokrmov
Forma : blokové vyučovanie, frontálna práca, skupinová práca, beseda
Vyučovací predmet:  prírodoveda, pracovné vyučovanie, literatúra
Ciele: 
· Poznať rôzne druhy strukovín, mäsa a ich význam pre náš organizmus.
· Vytvoriť zdravú nátierku zo strukovín, z mlieka a mliečnych výrobkov.
· Poznať činnosť rybára, naše sladkovodné ryby, ich významné miesto v našom jedálničku, ako aj prípravu pokrmu z rýb.
Didaktické pomôcky: rôzne druhy strukovín, prezentácie, interaktívna tabuľa, potraviny a pomôcky na prípravu pokrmov podľa receptov, cícer, rozmrazená alebo čerstvá ryba.
Príprava:
Pripraviť ukážky rôznych druhov strukovín, vysvetliť deťom dôležitosť strukovín a rýb pre naše telo, vitamíny ktoré sa v nich nachádzajú, ich využitie v kuchyni, prezentácia o rybách, ich chove, starostlivosti, právach a povinnostiach rybárov, praktická ukážka živej ryby.
Postup: 
1.Motivácia :
· Rozprávka o zatúlanom hrášku.
· Riadený rozhovor o tom, čo sú to strukoviny a kde všade by sme ich mohli nájsť, ako strukoviny rastú, oberajú sa a spracovávajú.
2. Prezentácia prinesených strukovín
· Určovanie  strukovín s poukázaním na ich význam pre náš organizmus.
· Ochutnávka strukovín- pečený cícer, uvarená fazuľka, hrášok, šošovica.
· Rozhovor ako vyrastie strukovina a jej cesta až na náš stôl.
· Porovnávanie strukovín tvarovo a chuťovo.
3. Praktická ukážka prípravy pokrmov 
Deti  sa rozdelili do skupín. Jedna mala za úlohu spracovať nátierku z vareného cíceru a druhá mala vyrobiť domáci syr „Lučina“. Pred prácou s potravinami sa deťom zdôraznila hygiena,  a preto si každé dieťa najskôr oblieklo zásterku a poriadne poumývali ruky. Až potom sa mohlo pristúpiť k vlastnej práci.   Každá skupina pracovala pod dohľadom dospelej osoby a postupovala presne podľa návodu. Prácu si deti medzi sebou pekne striedali. Hotové nátierky  ponatierali na celozrnné pečivo a pripravili na ochutnávku. 
4. Beseda s rybárom
Na úvod besedy si žiaci pripomenuli druhy mäsa a ich význam konzumácie pre naše telo s poukázaním na potrebu jedenia rýb, čím sme urobili prechod k besede s rybárom.
Do školy bol pozvaný brat našej žiačky Dominik, pre deti dobre známy, lebo deti nacvičuje vo folklórnom súbore „Šandorfjánek“  a je aj vášnivý rybár. Porozprával deťom o rybách, aký majú význam pre náš organizmus, o  vitamínoch v rybom mäse, oboznámil ich o  rybárstve, práci rybárov, poukazoval pomôcky, ktoré používa pri love. Dominik deťom pustil vlastnú prezentáciu o rybách, kde sa mohli  o nich dozvedieť všetko podstatné: aké druhy rýb u nás žijú, kde žijú,  ako sa lovia ako sa o na starať, kedy sa môžu loviť, ako sa ryby prikrmujú. Prakticky si vyskúšali udice, nahadzovanie, dávanie návnady, signalizácie pre rybárov a veľa ďalších praktických vecí. Prezreli si úlovky, ktoré sa mu podarilo chytiť. Po tejto časti nasledovala praktická ukážka spracovania ryby. Deti mohli ochutnať  doma spracovanú rybu v cesnakovom cestíčku. Rybár Dominik im však priniesol aj svoj úlovok- kapra, ktorého sám chytil a ukázal im jeho spracovanie- pucovanie, vykosťovanie a nakoniec aj porciovanie. Takto očistenú rybu uložil na vymastený pekáč, posolil, okorenil obložil rôznymi druhmi zeleniny a dal piecť. Medzitým ako deti čakali na upečenú rybu si rybár Dominik pre ne pripravil prekvapenie na školskom dvore. Čakal ich tam živý kapor. Takto si deti mohli rybu prezrieť aj prakticky a rybár Dominik im poukazoval  kapra ako dýcha, prijíma potravu. Porozprával im o jeho prirodzenej ochrane na šupinách, a zodpovedal veľa, veľa všetečných otázok.
Zhrnutie:  Deti spoznali dôležitosť strukovín, mliečnych výrobkov aj mäsa pre náš organizmus. Prakticky si vyskúšali prípravu strukovinovej nátierky, výrobu  domáceho syra „Lučina,“  spracovanie a prípravu ryby, poprezerali si živú rybu. Dozvedeli sa veľa nových vecí o strukovinách, mliečnych výrobkoch a o rybách.   Mali možnosť vlastnou prípravou pokrmov, zistiť, že aj strukovinové nátierky môžu byť chutné a  nemusia sa báť konzumácie ryby kvôli kostičkám.

